Խաչատրյանի անվան եռյակ

Խաչատրյանի անվան եռյակ (), հիմնադրվել է 1999 թվականին որպես «Արսիկա»։ 2008 թվականից եռյակը կրում է հայ անվանի կոմպոզիտոր, դիրիժոր, մանկավարժ Արամ Խաչատրյանի անունը։

2006 թվականից եռյակը հանդես է գալիս հետևյալ կազմով` Արմինե Գրիգորյան (դաշնամուր), Կարեն Շահգալդյան (ջութակ), Կարեն Քոչարյան (թավջութակ)։

Գործունեություն 
Խաչատրյանի անվան եռյակը համերգներով հանդես է եկել Վիեննայի (Musikverein), Համբուրգի (Laiezhalle), Լայպցիգի Գևանդհաուզ, Մյունխենի (Gasteig-Philharmonie) համերգասրահներում։ Լոզանում («Schubertiade»), Կոստա-Ռիկայում («Festival de las Artes»), Մեքսիկայում («Festival International Cervantino») մասնակցել է փառատոների։ Կատարումներով հանդես է եկել Շվեյցարիայում, Կենտրոնական և Հարավային Ամերիկայում, Մեծ Բրիտանիայում, Ավստրալիայում, Մերձբալթյան երկրներում, Ավստրիայում, Գերմանիայում, Չինաստանում, Բուլղարիայում, Չեխիայում, Վրաստանում, Մոլդովայում, Ռուսաստանում, Հայաստանում և Արցախում։

Եռյակը զբաղվում է նաև լուսավորչական գործունեությամբ` վարպետության դասեր է անցկացնում ՀՀ մարզերի դպրոցականների և ուսանողների հետ։

Եռյակի ելույթները հեռարձակվել են ռադիոյով և հեռուստատեսությամբ։ Խաչատրյանի անվան եռյակը համագործակցում է ժամանակակից կոմպոզիտորների հետ։ Համույթը իրականացրել է բազմաթիվ պրեմիերաներ, մի շարք ստեղծագործություններ ձոնվել են եռյակին։

Տրիոյի ստեղծագործական գործունեությունն անմիջականորեն կապված է Երևանում Արամ Խաչատրյանի տուն-թանգարանի հետ, որտեղ ձայնագրվում են Տրիոյի ձայնասկավառակները, Առնո Բաբաջանյանի և Դմիտրի Շոստակովիչի ջութակի, թավջութակի և դաշնամուրի համար գրված երկերի (2009), Ալեքսանդր Հարությունյանի կամերային ստեղծագործություններից բաղկացած (2012), Պյոտր Չայկովսկու Տրիո A-moll և Անտոն Արենսկիի Տրիո թիվ 1 (2012) ձայնասկավառակները, իրականացվում են բազմապիսի ծրագրեր, կազմակերպվում համերգներ։

2009 թվականին Եռյակը թողարկել է անդրանիկ ձայնասկավառակը, որտեղ զետեղված են Առնո Բաբաջանյանի և Դմիտրի Շոստակովիչի ստեղծագործությունները։

Ձայնասկավառակներ 
 Պյոտր Չայկովսկի, «Տրիո A-moll Op.50 «Մեծ արվեստագետի հիշատակին» 
 Անտոն Արենսկի, «Տրիո թիվ 1»
 Ալեքսանդր Հարությունյան, «Կամերային ստեղծագործություններ»
 Առնո Բաբաջանյան, «Տրիո ջութակի, թավջութակի և դաշնամուրի համար fis-moll» 
 Դմիտրի Շոստակովիչ, «Տրիո թիվ 2. e-moll. op.67»

Ծանոթագրություններ

Արտաքին հղումներ 
 Պաշտոնական կայք

Հայաստանի նվագախմբեր
Երաժշտական տրիոներ